Van der Graaf Generator

**Van der Graaf Generator** — брытанскі прагрэсіў-рок-гурт, створаны ў 1967 годзе Пітэрам Хэмілам. Назва гурта паходзіць ад генэратара Ван дэ Граафа () — машыны, якая акумулюе электрычны зарад на паверхні мэталічнага шару; памылка ў назьве, відавочна, не адмысловая.

## Гісторыя
Гурт утварылі ў 1967 годзе студэнты Манчэстэрскага ўнівэрсытэту Пітэр Хэміл (голас, гітара), Нік Пірн (клявішныя) ды Крыс Сьміт (бубны, духавыя). Гэты склад гурта выдаў сынгл «The People You Were Going To» ды распаўся ў 1969 годзе. У новы склад, апроч Хэміла, увайшлі Кэйт Эліс (бас-гітара), Х’ю Бэнтан (клявішныя) ды Гі Эванс (бубны). Першы альбом гурта — *The Aerosol Grey Machine* — выйшаў у тым жа 1969 годзе. 8-хвілінная кампазыцыя «Octopus» з гэтага альбома распачала эпічны жанр у прагрэсіў-року.

У 1970 годзе з гурта зыходзіць Кэйт Эліс, на яго месца прыходзяць Дэвід Джэксан (саксафон) ды Нік Потэр (бас-гітара). У гэтым складзе гурт выдае другую кружэлку — *The Least We Can Do Is Weave to Each Other*, з больш доўгімі кампазыцыямі ды выразным уплывам джазу й клясыкі. Адразу ж музыкі пераходзяць да запісу трэцяга альбома. Потэр выйшаў са складу гурта, і ўсе басовыя партыі адгэтуль выконваў Бэнтан на аргане Гаманда. У запісе ўдзельнічаў таксама гітарыст King Crimson Робэрт Фрып. Альбом выйшаў у тым жа 1970 годзе пад назвай *H to He, Who Am the Only One*. У наступным 1971 годзе той жа склад музыкаў запісаў канцэпт-альбом *Pawn Hearts*, які меў значна большы посьпех, чым папярэднія кружэлкі — так, у Італіі ён 12 тыдняў утрымваў першае месца ў чартах.

У 1970—1972 гадох гурт актыўна гастралюе, але фінансавыя цяжкасьці ў рэшце рэшт прымушаюць музыкаў прыпыніць сумесную працу. Хэміл выдае 4 сольныя альбомы, у запісе якіх зрэдку бяруць удзел астатнія музыкі гурта. У 1975 годзе ўдзельнікі гурта ізноў зьбіраюцца разам. Усяго толькі за 12 месяцаў яны запісваюць тры кружэлкі: *Godbluff*, *Still Life* ды *World Record*, якім, ў параўнаньні з папярэднімі альбомамі, уласьцівае больш жорсткае ды змрочнае гучаньне.

Па заканчэньні працы над *World Record* са складу гурта выходзяць Бэнтан ды Джэксан, вяртаецца Потэр, таксама да гурта далучаецца Грэхэм Сьміт (скрыпка). Гэты склад, пад назваю *Van der Graaf*, праіснаваў 2 гады, даўшы шэраг канцэртаў, выдаўшы студыйны запіс *The Quite Zone / The Pleasure Dome* ды канцэртны *Vital*, пасьля чаго распаўся.

У 1982 годзе выдадзены зборнік рэпэтыцыйных і дэма-запісаў мінулых гадоў *Time Vaults*, пазьней — шэраг кампіляцыяў з альбомаў гурта. Хэміл працягвае сольную студыйную ды канцэртную дзейнасьць. Клясычны склад Van der Graaf Generator (Хэміл-Бэнтан-Джэксан-Эванс) час ад часу зьяўляўся на канцэртах Хэміла, каб выканаць старыя песьні — у 1991, 1996 ды 2003 гадох. У 2005 годзе Хэміл абвясьціў, што гурт зьбіраецца ўзьяднацца ды выдаць новы альбом.

## Запісы
### Альбомы
* *The Aerosol Grey Machine* (1969)
* *The Least We Can Do is Wave to Each Other* (1970)
* *H to He, Who Am the Only One* (1970)
* *Pawn Hearts* (1971)
* *Godbluff* (1975)
* *Still Life* (1976)
* *World Record* (1976)
* *The Quiet Zone, the Pleasure Dome* (1977)
* *Vital* (live) (1978)
* *Time Vaults* (1982)

### Кампіляцыі
* *First Generation* (1986)
* *Second Generation* (1986)
* *Now and Then* (1988)
* *I Prophesy Disaster* (1993)
* *Maida Vale* (BBC sessions) (1994)
* *The Box* (2000)
* *An Introduction* (2000)

### Відэазапісы
* *Masters From the Vaults* (2003)
* *Godbluff Live* (2003)

## Вонкавыя спасылкі
* Афіцыйны сайт Пітэра Хэміла
* Расейскі сайт, прысьвечаны Van der Graaf Generator
* Старонка Van der Graaf Generator на progarchives.com

Катэгорыя:Брытанскія рок-гурты
Катэгорыя:Музычныя гурты стылю арт-рок
Катэгорыя:Музычныя гурты стылю прагрэсіў-рок